Morten Helveg Petersen (RV), 1998-04-02:
Det er foruroligende undersøgelser, der ligger til grund for lovforslaget om forbud mod salg af alkohol til børn under 15 år.
Rekorden i alkoholforbrug blandt danske unge er en kedelig og overraskende rekord, som vi i Det Radikale Venstre gerne vil være med til at gøre noget ved.
Rekorden er dokumenteret i en række danske og internationale undersøgelser, og jeg har været overrasket over at læse om børn i 4. klasse, 10-årige, hvoraf 15 pct. i en undersøgelse svarer, at de har drukket øl eller spiritus inden for de sidste 2 uger.
Og af 13-årige børn i 7. klasse svarer hele 20 pct., at de har været fulde inden for de sidste 2 uger.
Endelig viser undersøgelsen, og det er interessant i sammenhæng med netop dette lovforslag, at det samme antal 13-årige, nemlig 20 pct., selv har købt deres alkohol i butikkerne.
Det synes jeg er alarmerende, og jeg synes, det er en bekymrende statistik, som vi i Folketinget bør gøre noget ved.
Alkohol er et rusmiddel, som er afhængighedsskabende ved for stort forbrug, så der er god grund til at tage det her alvorligt.
Undersøgelse efter undersøgelse viser, at jo større alkoholforbruget samlet set er i samfundet, jo flere mennesker lider under et decideret alkoholmisbrug.
Vi skal koncentrere os om at indføre forebyggende instrumenter på sundhedsområdet, så vi i større grad undgår at skulle behandle og lappe sammen i den anden ende af systemet, og det er her, lovforslaget tager fat om nælden, nemlig ved at sætte fokus på den unge aldersgruppe.
Der findes i dag ikke nogen lov på området for butikssalg af alkohol til unge.
Derimod findes der i restaurationsloven en bestemmelse om, at unge under 18 år ikke kan få udskænket øl, vin og spiritus på cafeer og restauranter.
Jeg synes, det er fornuftigt, at man nu får de to områder til at stemme bedre overens, så udskænkningsforbudet ikke blot betyder, at de helt unge i stedet går hen og kan købe øl i det nærmeste supermarked.
Det Radikale Venstre synes derfor, det er helt i orden at indføre et egentligt forbud med strafansvar for butiksindehaveren, hvis der i hans butik sælges alkohol til børn under 15 år.
Vi ser jo også, at der på andre områder skal forbud til for at varetage almene interesser.
I bemærkningerne til lovforslaget er nævnt en række eksempler på, hvordan børn og unge i øvrigt møder restriktioner i deres hverdag.
Når det gælder film, har vi valgt at afskære de yngste fra f.eks. at se voldsfilm.
Vi har forbudt salg af fyrværkeri for personer under 18 år, og udskænkning af øl og vin og spiritus på cafeer og barer tillader vi også kun til unge over 18 år.
Den vej har vi valgt at gå af én overvejende årsag, nemlig at beskytte vores børn, og det er jo lige præcis det, som også ligger til grund for det lovforslag, vi drøfter i dag.
Inden jeg slutter af så et par kommentarer til nogle af de høringssvar, som vi har fået på forslaget udefra.
Dansk Bryggeriforening mener bl.a., at vi med forslaget vil kriminalisere store dele af dansk detailhandel.
Jeg synes, det er et tyndt argument.
Det er ikke hensigten med forslaget at kriminalisere nogen.
Hensigten er kort sagt at beskytte børn og unge.
Hvad angår håndhævelsen, er der blot at sige, at skulle butiksmedarbejdere være i nogen som helst form for tvivl om, hvorvidt en kunde er over eller under 15 år, så lad være med at sælge de bajere, den vin, eller hvad det nu måtte være.
Med denne lille opfordring kan jeg på Det Radikale Venstres vegne varmt anbefale lovforslaget, og vi glæder os til behandlingen i udvalget.